b'\n_START_ARTICLE_\nKorupcija\n_START_SECTION_\nDefinicije korupcije v svetu\n_START_PARAGRAPH_\nV svetu obstaja veliko razli\xc4\x8dnih pojmovanj korupcije, ena bolj znanih je definicija Sveta Evrope, ki korupcijo definira kot "katerokoli dejavnost oseb, ki jim je zaupana odgovornost v javnem ali zasebnem sektorju, s katero kr\xc5\xa1ijo svoje dol\xc5\xbenosti, ki izhajajo iz statusa javnih uslu\xc5\xbebencev, uslu\xc5\xbebencev v zasebnem sektorju, neodvisnih agencij in drugih razmerij te vrste in je usmerjena v pridobivanje kakr\xc5\xa1nihkoli nezaslu\xc5\xbeenih koristi zase in za druge".\n_START_SECTION_\nDefinicija korupcije v Sloveniji\n_START_PARAGRAPH_\nV slovenskem prostoru se je do nedavnega pod pojmom korupcije razumelo korupcijska kazniva dejanja (neupravi\xc4\x8deno sprejemanje in dajanje daril, sprejemanje in dajanje daril za nezakonito posredovanje, jemanje in dajanje podkupnine, sprejemanje podkupnine pri volitvah ter nekoliko manj znano kaznivo dejanje kr\xc5\xa1itve proste odlo\xc4\x8ditve volivcev), vendar pa je korupcijo potrebno razumeti tudi nekoliko \xc5\xa1ir\xc5\xa1e. Novo in trenutno uporabljano definicijo korupcije je prinesel Zakon o prepre\xc4\x8devanju korupcije, vsebuje pa jo tudi sedaj veljavni Zakon o integriteti in prepre\xc4\x8devanju korupcije, ki korupcijo definira kot vsako kr\xc5\xa1itev dol\xc5\xbenega ravnanja uradnih oziroma odgovornih oseb v javnem ali zasebnem sektorju, kot tudi ravnanje oseb, ki so pobudniki kr\xc5\xa1itev ali oseb, ki se lahko s kr\xc5\xa1itvijo okoristijo, zaradi neposredno ali posredno obljubljene, ponujene ali dane oziroma zahtevane, sprejete ali pri\xc4\x8dakovane koristi zase ali za drugega.\n_START_SECTION_\nPosledice korupcije\n_START_PARAGRAPH_\nPojav korupcije v dru\xc5\xbebi negativno vpliva na socialne, zakonodajne, politi\xc4\x8dne in ekonomske vidike dru\xc5\xbebenega razvoja. Spodkopava javno zaupanje v dr\xc5\xbeavne institucije in vladavino prava, zmanj\xc5\xa1uje integriteto dru\xc5\xbebe kot celote in pomen integritete kot dru\xc5\xbebene vrednote, zmanj\xc5\xa1uje prora\xc4\x8dun dr\xc5\xbeav, lokalnih skupnosti, podjetij itd. v korist zasebnih interesov storilcev koruptivnega dejanja, ostale posameznike nezakonito postavlja v neenakopraven polo\xc5\xbeaj oziroma jih omejuje pri uveljavljanju njihovih temeljnih pravic, povzro\xc4\x8da neu\xc4\x8dinkovitost razli\xc4\x8dnih postopkov (upravnih, sodnih, policijskih, postopkov, povezanih z javnimi naro\xc4\x8dili, zaposlovanjem ipd.), omejuje prosto konkurenco na trgu ipd. Svetovni ekonomski forum je ocenil, da stro\xc5\xa1ki korupcije na svetu zna\xc5\xa1ajo pribl. 2,6 milijarde $ letno.\n_START_SECTION_\nKomisija za prepre\xc4\x8devanje korupcije\n_START_PARAGRAPH_\nSlovenska KPK je samostojen in neodvisen dr\xc5\xbeavni organ, podobno kot Varuh \xc4\x8dlovekovih pravic, Informacijski poobla\xc5\xa1\xc4\x8denec ali Ra\xc4\x8dunsko sodi\xc5\xa1\xc4\x8de. \xc4\x8ceprav je del javnega sektorja, ni podrejena in ne dobiva navodil ali usmeritev za delo s strani vlade ali dr\xc5\xbeavnega zbora. Pri svojem delovanju je vezana zgolj na ustavo in zakon. Komisija ni organ odkrivanja in pregona v predkazenskem ali kazenskem postopku, ima pa dolo\xc4\x8dena izvr\xc5\xa1ilna, nadzorstvena in preiskovalna pooblastila. Samostojnost komisije je dodatno zagotovljena z na\xc4\x8dinom izbire njenega vodstva, ki ga imenuje predsednik dr\xc5\xbeave za dobo \xc5\xa1estih let po predhodnem mnenju posebne izbirne komisije, v katero so vklju\xc4\x8deni predstavniki vseh treh vej oblasti in civilne dru\xc5\xbebe. Komisijo v o\xc5\xbejem pomenu sestavljajo trije \xc4\x8dlani - predsednik in dva namestnika - ki o vsebinskih odlo\xc4\x8ditvah odlo\xc4\x8dajo na sejah, v \xc5\xa1ir\xc5\xa1em pomenu pa komisija predstavlja dr\xc5\xbeavni organ z vodstvom, zaposlenimi v Uradu komisije, Slu\xc5\xbebi za nadzor in preiskave ter Centru za integriteto in preventivo. Komisija je ustanovljena na podlagi Zakona o integriteti in prepre\xc4\x8devanju korupcije ter Konvencije ZN proti korupciji (UNCAC), ki od dr\xc5\xbeav \xc4\x8dlanic priporo\xc4\x8da ustanovitev neodvisnega organa za omejevanje korupcije.\n_START_SECTION_\nPojmi, povezani s pojmom korupcije\n_START_PARAGRAPH_\nNezdru\xc5\xbeljivost funkcij - prepoved opravljanja pridobitne dejavnosti oziroma dejavnosti namenjene pridobivanju dohodka ali premo\xc5\xbeenjske koristi isto\xc4\x8dasno z opravljanjem javne funkcije; Dolo\xc4\x8dene javne funkcije so nezdru\xc5\xbeljive z nekaterimi poklicnimi ali drugimi dejavnostmi, v katerih javni funkcionar pridobiva dohodek, saj bi opravljanje slednjih lahko vplivalo na objektivno in nepristransko opravljanje funkcije. Med dopustnimi izjemami so pedago\xc5\xa1ka, znanstvena, raziskovalna, umetni\xc5\xa1ka, kulturna, \xc5\xa1portna in publicisti\xc4\x8dna dejavnost javnega funkcionarja, vodenje kmetije in upravljanje z lastnim premo\xc5\xbeenjem. V RS lahko Komisija za prepre\xc4\x8devanje korupcije - na podlagi Zakona o integriteti in prepre\xc4\x8devanje korupcije - izrecno dovoli poklicnemu funkcionarju opravljanje dolo\xc4\x8dene dejavnosti, namenjene pridobivanju dohodka, \xc4\x8de ni mo\xc5\xbenosti, da bi opravljanje te dejavnosti lahko vplivalo na objektivno in nepristransko opravljanje funkcije, ter pod pogojem, da ne gre za pridobivanje dohodka od organa, v katerem funkcionar opravlja funkcijo._NEWLINE_Nasprotje interesov - okoli\xc5\xa1\xc4\x8dine, v katerih zasebni interes uradne osebe vpliva ali ustvarja videz, da vpliva na nepristransko in objektivno opravljanje njenih javnih nalog. Pri tem \'zasebni interes uradne osebe\' pomeni premo\xc5\xbeenjsko korist za osebo, za njene dru\xc5\xbeinske \xc4\x8dlane in osebe javnega ali zasebnega prava, s katerimi ima ali je imela poslovne ali politi\xc4\x8dne stike._NEWLINE_Omejitev poslovanja - instrument, ki prepoveduje osebi, ki je zaposlena v instituciji javnega sektorja, da bi, kadar institucija sklepa pogodbe s podjetji, ki za institucijo dobavljajo blago ali opravljajo dolo\xc4\x8dene storitve, pogodbo za dobavo tak\xc5\xa1nega blaga ali storitve sklenila s podjetjem, katerega lastnica ali solastnica je, ali pa je lastnik oz. solastnik njen dru\xc5\xbeinski \xc4\x8dlan. Omejitev poslovanja velja za primere, ko institucija javnega sektorja naro\xc4\x8da blago, storitve, izvajanje del po postopkih o javnem naro\xc4\x8danju ali kadar podeljuje koncesije in za druge oblike javno-zasebnega partnerstva (absolutna prepoved poslovanja). Omejitev poslovanja pa ne velja za postopke oziroma druge na\xc4\x8dine pridobivanja sredstev, ki ne pomenijo javnega naro\xc4\x8danja oziroma katerekoli oblike javno-zasebnega partnerstva, pod pogojem, da se pri tem dosledno spo\xc5\xa1tuje prepoved nasprotja interesov (pogojno dovoljeno poslovanje)._NEWLINE_Protikorupcijska klavzula - klavzula, ki se vklju\xc4\x8di v pogodbo in s katero se podpisniki pogodbe zavezujejo, da s pogodbo ni obljubljena ali ponujena nedovoljena korist za sklenitev ali pridobitev posla oziroma kakr\xc5\xa1nokoli drugo dejanje, s katerim bi bila povzro\xc4\x8dena \xc5\xa1koda pogodbeni stranki ali bi na ta na\xc4\x8din predstavnik pogodbene stranke pridobil neko nedovoljeno korist. Ta klavzula naj bi varovala javni interes tako, da je v primeru njene kr\xc5\xa1itve, torej, ko je predstavnik institucije javnega sektorja sklenil posel z dolo\xc4\x8denim podjetjem samo zato, ker mu je podjetje v zameno ponudilo korist, tak\xc5\xa1na pogodba ni\xc4\x8dna._NEWLINE_Neeti\xc4\x8dno ravnanje - ravnanje, ki je v nasprotju z moralo, vrednotami, prepri\xc4\x8danji oziroma integriteto posameznika in organizacije._NEWLINE_Lobiranje - izvajanje vplivanja, ko posku\xc5\xa1a nek posameznik (lobist) vplivati na odlo\xc4\x8ditev odlo\xc4\x8devalcev (lobirancev), ki so aktivni na podro\xc4\x8dju oblikovanja in sprejema zakonodaje, in pri tem to po\xc4\x8dne nejavno in v interesu neke interesne organizacije._NEWLINE_Nepotizem - dodeljevanje delovnih mest ali drugih uslug na podlagi sorodstvenih vezi._NEWLINE_Klientelizem - neformalno razmerje med ljudmi razli\xc4\x8dnih gospodarskih in dru\xc5\xbebenih statusov, ki vklju\xc4\x8duje izmenjavanje neenakovrednih uslug, ki imajo za posledico o\xc5\xa1kodovanje nekoga oziroma zagotovitev ve\xc4\x8dje koristi za enega od udele\xc5\xbeencev v tem razmerju._NEWLINE_Transparentno delovanje - pregledno, razvidno, javno oziroma neskrito delovanje nekega organa, organizacije, pravne ali fizi\xc4\x8dne osebe.'